ছবির প্রচার চলছিল যখন, আপনি অসুস্থ হয়ে পড়েছিলেন। এখন কেমন আছেন?
এখন ভাল আছি, থ্যাঙ্ক ইউ।
অসুস্থ থাকলেও ছবির জন্য এখানে-ওখানে যেতে কিংবা হাসিমুখে সাক্ষাৎকার দিতে হয়। ইন্ডাস্ট্রিতে নতুন হিসেবে ব্যাপারটা শাস্তিদায়ক মনে হয়?
না, না সেরকম কোনও ব্যাপার নয়। হ্যাঁ, কষ্ট হয়তো হয়। কিন্তু ছবিটা বানাতে সকলে এত পরিশ্রম করেন যে তার প্রচারের জন্য ওটুকু কষ্ট আমাদের করেই নেওয়া উচিত। 
এই ছবিটা কীভাবে এল?
মণীশ স্যার (পরিচালক মণীশ হরিশঙ্কর) স্ক্রিপ্ট নিয়ে আমার কাছে এসেছিলেন। স্টোরি আইডিয়াটা খুব রিফ্রেশিং বলে আমার তক্ষুণি বেশ ভাল লেগে গিয়েছিল। তারপর গোটা কাস্ট চূ়ড়ান্ত হয়ে গেলে আমিও বলে দিয়েছিলাম, যে ছবিটা করবই।

‘শামিতাভ’এর পর আরেকটা ছবি করতে এতদিন লাগিয়ে দিলেন কেন?
ভাল গল্পের জন্য অপেক্ষা করছিলাম। ‘লালি কি শাদি মেঁ লাড্ডু দিওয়ানা’তে হিউমার আছে, রোম্যান্স আছে, ইমোশন আছে— পুরোদস্তুর পারিবারিক বিনোদনের প্যাকেজ বলা যায় ছবিটাকে। আমার সঙ্গে ছবিতে ভিভান (শাহ) এবং গুরমিত (চৌধুরী) অভিনয় করছে। ওরা দু’জনেই তুলনামূলকভাবে নতুন, কিন্তু পাশাপাশি বড় অভিনেতারাও রয়েছেন। সৌরভ শুক্ল, দর্শন জরিওয়ালা, সঞ্জয় মিশ্ররা অভিনয় করেছেন ছবিতে। এই ছবিটার গল্প, তার কাস্ট এবং আমার চরিত্র— সবকিছুর নিরিখে দেখলে ছবিটা করতেই হতো।
আপনার ডেবিউ ছবি অমিতাভ বচ্চনের সঙ্গে। পরবর্তী ছবিগুলোর ক্ষেত্রে স্ট্যান্ডার্ড ধরে রাখার চাপ বোধ করেন?
অভিনেতা হিসেবে যে কেউ সব সময় চাইবে ভাল ভাল প্রজেক্টেই কাজ করতে। কিন্তু সব ফিল্ম যে সমানভাবে ওয়ার্ক করবে, সেই গ্যারান্টি কেউ দিতে পারে না। কিছু ছবি ভাল ফল করবে, কিছু করবে না। ফলে ওরকম বাড়তি চাপ নিজের উপর নিই না। বরং এমন সব প্রজেক্টে কাজ করতে চাই, যেগুলো অন্তত অন্যরকম একটা গল্প বলতে পারবে।
ছবিতে লালি’র চরিত্রটা কেমন?
খুব বলিষ্ঠ চরিত্র। জীবন থেকে কী চায়-না চায়, সে সব ব্যাপারে বেশ স্পষ্টবাদী। এই জায়গায় নিজের সঙ্গে রিলেট করতে পেরেছি। তাছাড়া মেয়েটার জীবনে যে সব ঘটনা আসে, সেগুলোও এত বাস্তবধর্মী, যে দর্শক কানেক্ট করতে পারবেন। 
বাবা-মা (কমল হাসন-সারিকা) কিংবা দিদির (শ্রুতি) সঙ্গে স্ক্রিন শেয়ার করতে চাইবেন?
সুযোগ পেলে কেন চাইব না! আশা করি একদিন এরকম স্ক্রিপ্ট আসবে, যেখানে আমাদের চারজনকেই কেউ কাস্ট করতে চাইবেন!
বাবা নাকি মা, কে বেশি বুঝতে পারেন আপনাকে? বন্ডিং কার সঙ্গে জমে বেশি?
দু’জনের সঙ্গেই কানেকশনটা ভাল জমে। কিন্তু মায়ের সঙ্গে বেশি থেকেছি বলে বুঝতে পারি, যে মা আর আমার মাইন্ডসেট এক রকম। এমনিতে খুব ইজিগোয়িং, ক্যাজুয়াল— হাসিঠাট্টা করতে ভালবাসি। কিন্তু কেউ বেশি জোরজার করলে বিগড়ে যেতে পারি। ইউ কান্ট পুশ আস অ্যারাউন্ড। মা খুবই স্ট্রং একজন মহিলা, ওঁর থেকেই মনের জোর পাই আমি।
সম্প্রতি কমল হাসনের বিরুদ্ধে একটি এফআইআর করা হয়েছে ‘মহাভারত’ নিয়ে ওঁর একটি মন্তব্যের জন্য...।
এ ব্যাপারে আমি কিছু বলতে চাই না।
নেপোটিজম নিয়ে আপাতত বলিউড উত্তাল...স্টারকিড হিসেবে আপনার কী মত?
স্টারকিড হিসেবে ইন্ডাস্ট্রিতে আমাদের এন্ট্রি’টা হয়তো সহজ হয়। কিন্তু সেখানেই তো গল্পটা শেষ নয়! একজন অভিনেতার চয়েস, পরিশ্রম এবং ভাগ্য— সবক’টা ফ্যাক্টর একজোট হলে তবেই সে সফল হতে পারে। 
কাদের সঙ্গে কাজ করতে চান, এরকম একটা উইশলিস্ট আছে নাকি আপনার?
ডেফিনিটলি! অ্যান্ড ইট’স রিয়েলি লং!